ไฟแนนเชียลไดเจส
ANAN หวังโตพรวดพราด
6 ก.พ. 2556

ANAN หวังโตพรวดพราด
นายชานนท์ เรืองกฤตยา ประธานเจ้าหน้าที่บริหารและกรรมการผู้จัดการใหญ่ บริษัท อนันดา ดีเวลลอปเม้นท์ หรือ ANAN เปิดเผยถึงแนวโน้มผลการดำเนินงานในปี 2556 คาดว่าจะมีการเติบโตอย่างก้าวกระโดด โดยตั้งเป้ารายได้เติบโตกว่า 100% หรืออยู่ที่ประมาณ 1.11.2 หมื่นล้านบาท จากปี 2555 มีรายได้ประมาณ 5,000 ล้านบาท เนื่องจากเตรียมโอนโครงการคอนโดมิเนียมและบ้านเดี่ยวมูลค่ารวมกว่า 1.2 หมื่นล้านบาท 
นอกจากนี้ คาดว่าบริษัทจะมีการลงทุนอย่างต่อเนื่อง วางแผนเปิดโครงการใหม่ 13 โครงการ มูลค่าโครงการรวม 2.4 หมื่นล้านบาท ซึ่งจะทำให้รายได้เติบโตอย่างน้อย 25% ต่อปี ในช่วง 3 ปีข้างหน้า
ดีเดย์’57 ซีจีอาเซียน
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า คณะกรรมการตลาดหลักทรัพย์ได้มีมติเห็นชอบในการปรับปรุงหลักการกำกับดูแลกิจการที่ดีสำหรับบริษัทจดทะเบียนไทยให้มีความทันสมัย และสอดคล้องกับหลักเกณฑ์ ASEAN Corporate Governance Scorecard (ASEAN CG Scorecard) เพื่อเตรียมความพร้อมให้กับบริษัทจดทะเบียนไทย ก้าวสู่ประชาคมเศรษฐกิจอาเซียน (เออีซี) ในปี 2558 ซึ่งจะใช้ ASEAN CG Scorecard เป็นเกณฑ์กลางในการประเมินและจัดอันดับการกำกับดูแลกิจการของบริษัทจดทะเบียนของประเทศในกลุ่มอาเซียน 
ทั้งนี้ หลักการที่ปรับปรุงใหม่นี้ ตลาดหลักทรัพย์กำหนดให้บริษัทจดทะเบียนถือเป็นแนวทางปฏิบัติในปี 2557 เป็นต้นไป 
นายหิรัญ รดีศรี ประธานคณะอนุกรรมการศูนย์พัฒนาการกำกับดูแลกิจการบริษัทจดทะเบียน กล่าวว่า หลักเกณฑ์ที่มีการเปลี่ยนแปลงมากสุดใน 5 หัวข้อที่ใช้พิจารณาการกำกับดูแลกิจการที่ดีของ บจ. คือ ความรับผิดชอบของคณะกรรมการ เนื่องจากที่ผ่านมา บจ.ไทยมีการสอบตกและติดขัดในการพิจารณาคะแนนด้านนี้มาโดยตลอด ซึ่งส่วนหนึ่งอาจเป็นมุมมองวัฒนธรรมการบริหาร เช่น การกำหนดคุณสมบัติของกรรมการที่มีความหลากหลาย ความเชี่ยวชาญและประสบการณ์ในธุรกิจหลักของบริษัท การกำหนดการเข้าประชุมที่ถี่มากขึ้นเป็น 6 ครั้ง จากเดิมปีละ 4 ครั้ง การเปิดเผยการประเมินผลคณะกรรมการให้เป็นสาธารณชนมากขึ้น โดยแนะนำบุคคลภายนอกทุก 3 ปี เข้ามาช่วยอกแบบหรือกำหนดหลักเกณฑ์วิธีการประเมินหลักเกณฑ์ เพื่อความเป็นกลาง และเพื่อมีความเป็นกลางที่ชัดเจนขึ้น 
สำหรับเกณฑ์อื่นไม่ว่าจะเป็นสิทธิของผู้ถือหุ้น การปฏิบัติต่อผู้ถือหุ้นอย่างเท่าเทียม บทบาทของผู้มีส่วนได้เสีย และการเปิดเผยข้อมูลโปร่งใส แต่ก็มีจุดที่น่าสนใจ ได้แก่ การมีนโยบายต่อต้านธุรกิจคอร์รัปชัน การเป็นธุรกิจที่มีการแสดงความรับผิดชอบต่อสังคม 
ทั้งนี้ บจ.ไทยควรรักษาระดับการมีซีจีที่ดี เพราะไทยมีการขยับอันดับมากขึ้นมาอยู่อันดับที่ 3 จากเดิมอันดับ 7 ในกลุ่มอาเซียนคอร์ปอเรต และหากมองในกลุ่มอาเซียนเท่านั้น ไทยถือว่ามีซีจีอยู่เป็นอันดับ 1 เป็นเวลา 3 ปีติดต่อกัน